সিপিএম-এ সবাই ফেল!  নিজেরাই নিজেদের ফেল করালেন রাজ্য কমিটির সদস্যরা। পার্টির পরীক্ষার খাতাগুলিতে শুধুই লালদাগ। রক্তাক্ত প্রোগ্রেস রিপোর্ট নিয়ে মাথার চুল ছিঁড়ছেন নেতারা। রাজ্য প্লেনামের পরেই বেঁধে দেওয়া হয় লক্ষ্যমাত্রা। কতটা এগোল দল? ফিডব্যাক পেতে রাজ্য কমিটির নেতাদের হাতে ধরিয়ে দেওয়া হয় প্রশ্নমালা।
 ওয়েব ডেস্ক : সিপিএম-এ সবাই ফেল!  নিজেরাই নিজেদের ফেল করালেন রাজ্য কমিটির সদস্যরা। পার্টির পরীক্ষার খাতাগুলিতে শুধুই লালদাগ। রক্তাক্ত প্রোগ্রেস রিপোর্ট নিয়ে মাথার চুল ছিঁড়ছেন নেতারা। রাজ্য প্লেনামের পরেই বেঁধে দেওয়া হয় লক্ষ্যমাত্রা। কতটা এগোল দল? ফিডব্যাক পেতে রাজ্য কমিটির নেতাদের হাতে ধরিয়ে দেওয়া হয় প্রশ্নমালা। দল যেভাবে চলছে তাতে কি আপনি সন্তুষ্ট? আপনি নিজের ১০০% দলকে দিতে পারছেন? নেতৃত্বের যে যেখানে রয়েছেন, তাঁদের কাজ কেমন? দলের নিষ্ক্রিয় অংশের সক্রিয়তা বাড়াতে করণীয় কী? নিষ্ক্রিয় অংশের সক্রিয়তা বাড়াতে নিজে কী করলেন? ডিসেম্বরের গোড়ায়, এমনই কয়েকটি প্রশ্নের পরীক্ষাপত্র ধরিয়ে দেওয়া হয় সদস্যদের হাতে। ১৫-ই ডিসেম্বরের মধ্যে উত্তর দিতে বলা হয়। তারপর সময়সীমা বাড়িয়ে ২৩-এ ডিসেম্বর করা হয়। উত্তর যা পেলেন, তাতে শুধু অবাক নন, রীতিমতো উদ্বিগ্ন সাধারণ সম্পাদক। অধিকাংশ রাজ্য কমিটির সদস্যই নিজের ব্যক্তিগত পারফরম্যান্সে খুশি নন। বিভিন্ন পদ আলো করে বসে থাকা নেতাদেরও ডাহা ফেল করিয়েছেন রাজ্য কমিটির সদস্যরা। রাজ্য সম্পাদক মণ্ডলীর এক একজন নেতার ভূমিকা নির্মমভাবে কাটাছেঁড়া করা হয়েছে। ব্যক্তিগত মূল্যায়ণ ও পার্টিগত মূল্যায়ণ। দুই মিলিয়ে অধিকাংশ সদস্যই অকৃতকার্য। রাজ্য কমিটির দুদিনের বৈঠকে সাধারণ সম্পাদকের উপস্থিতিতে প্রোগ্রেস রিপোর্ট পেশ হয়েছে। রিপোর্টে দেখা যাচ্ছে সার্বিকভাবে এগোনোর থেকে পিছিয়েই গিয়েছে দল। বেশ কয়েকটি জেলায় দলের কর্মীদের সক্রিয়তা বিজেপি এমনকি কংগ্রেসের থেকেও হতাশাজনক। করণীয় কী? প্রতিবারের মতো এবারও নেতা কর্মীদের পথে নামতে নির্দেশ দিয়েছেন সাধারণ সম্পাদক। প্রতি জেলার জন্য নির্দিষ্ট কর্মসূচিও বেঁধে দেওয়া হয়েছে। বাকিটা ভবিষ্যতের হাতে।